khistorydata/jeongjo-sjw-relations huggingface dataset:
정조 22년
掌令尹寅基啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其法至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行徧配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律今於疎決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞訂俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終至於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷答府曰李汝節事亟停勿煩崔進吉事不允
정조 22년
正言金和鍾啓曰罪人克觀以妖任之同氣凶謀逆節爛熳同參而嚴訊之下抵賴不服未免究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心陷溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不假托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 22년
戊午十月十七日辰時上御誠正閣諸承旨持公事入侍時行左承旨李書九行右承旨申耆左副承旨兪漢寧右副承旨李溏記事官金啓溫假注書李允謙記注官金景煥承膺祚檢校待敎沈象奎以次進伏訖書九讀奏京畿監司李在學啓本楊州牧反庫事耆讀奏京畿監司李在學啓本月食圖畫上送事溏讀奏江原監司金履翼啓本罪人李春得等伊川等官到配事全羅監司李得臣啓本罪人李亨源放送事命分書判付訖仍命退諸臣以次退出
정조 22년
戊午十月十七日辰時上御重熙堂左承旨入侍時行左承旨李書九假注書李允謙記注官金景煥承膺祚以次進伏訖上敎書九曰五邑事糴政旣未越付則土地人民不必可論今番則只就軍丁一事先爲定制事已言之矣內營軍制作爲五家統統內軍士若或犯罪則統首當之此所以魚鱗作隊者也外營亦依此爲之以幾戶爲一統則統下卽面當面內得簽一丁似非難事以此爲要領區劃之意言于廟堂及外使處可也仍命退承史以次退出
정조 22년
行都承旨李晩秀坐行左承旨李書九坐行右承旨申耆坐直左副承旨未差右副承旨李溏坐直同副承旨鄭東觀坐注書金啓溫仕直一員未差假注書呂東植仕事變假注書未差
정조 22년
李溏啓曰禁衛營將官來言今日本營軍兵日次私習云矣敢啓傳曰知道
정조 22년
李溏啓曰御營廳長官來言今日本廳軍兵日次私習云矣敢啓傳曰知道
정조 22년
申耆啓曰明日拜表相値視事頉稟之意敢啓傳曰知道
정조 22년
傳于李溏曰大臣備局有司堂上湖西句管堂上惠堂內外使入侍
정조 22년
傳于李溏曰前假注書呂東植罪名蕩滌
정조 22년
傳于李晩秀曰前假注書呂東植仍察廳任
정조 22년
傳于李溏曰日寒如此明日訓局習陣待數日間稍暖爲之事分付
정조 22년
傳于申耆曰明日當由逌瞻門展拜景慕宮該房知悉
정조 22년
傳于李溏曰再明日次對進定於明日
정조 22년
以兵曹侍衛節目傳于李溏曰近來禁軍太閒歇別將新得人此後日瞻門作路依例侍衛須有特敎然後除之
정조 22년
李書九以備邊司言啓曰靈光郡守朴聖泰上疏批旨內爾言條條甚是倂令廟堂草記稟處其中京納常賑蔘契米改舂改量事旣聞之後不可仍置蘇革之方期於指一回啓海夫四稅之加稅於見存之船盆箭網卽必然之勢而先朝均民役之至恩大德未免闕而不行寧不痛歎一付之營邑一如舊規只令度支摠轄虞衡之職必無是弊卽亦心中反覆經營者第當更加留神矣事命下矣取見其疏本則其一各邑民庫之設實爲官民俱便之道而雖以本郡言之京司納常賑蔘契米改舂正改斛量補縮之資營門納各項紙地與扇竹之元分定別分定本價添價次次加出故不得不假貸於倉穀加賦於民戶哀彼無告何以支存進獻之外無論京外昔無今有之別卜定名色及元卜定添價一竝蠲減則此邑彼邑戶徵結斂之弊不期祛而自祛事也戶徵結斂之弊已自扇竹之分定自本司永令革罷不足以更煩稟裁其他昔無今有之名色自當一倂痛祛亦不必更爲覆啓而其中蔘契米不可不亟加釐正蓋此米卽是關西穀換置者而以耗作錢分兩等上下於蔘契者也自乙卯爲始以賑廳錢依例上下元穀則倂當年耗及馱價合一千七百餘石以米上納船價雜費以常賑穀劃給仍爲移補於均廳需用矣該廳米條每患苟充雖是千餘石之米亦甚關重而穀是糶穀米非賦米則精麤斗斛不啻相懸改舂改量勢所必至而補縮之費自歸於民如使蔘契之上下以米而不以錢則事勢亦難變通而上下則本自以錢不以米而納米則始自年前今於民弊登聞之後豈可因循乎蘇救之道只在於罷其以米上納之法依前作錢而已此不過該廳失却三四年來科外所捧之米而本非當納之米有何損益之可言乎自明春以米上納一款永爲革罷依定式作錢取用之意分付該廳其一本郡有舊川沙之稱辛亥壬子大水後未蒙頉者也倂計其數洽爲二百結之多每年俵災除此兩名色應給之舊頉則當年新災無以排比以致白徵之冤不但本郡爲然道內各邑幾乎無邑不然亟令道臣逐邑査櫛一一頉給事也舊頉災結之逐邑査頉豈不是王政之本而退計六十年前諸道帳付元摠之縮已近十萬結若此不已則必無田而後已此亦豈王政之所出乎如欲盡頉惟在補充無論改量與査陳爲守令者果有視國如家視民如己之心則豈無其道而惟頉給之是請罔念難繼之憂乎以此意分付其一本郡之與法聖鎭分界之後戰兵船水軍器及儲置庫尙在法聖浦內而未分界前典直守護之節能櫓射夫之役浦民應之矣一自分界之後土地人民倂屬該鎭舟師船卒移定遠面樓船軍器其誰典守是以船直舵工給價雇立烟爋打食亦皆貰人淵洞之掘碇索之費倂歸民庫每年所入輒過數百餘金民邑受弊倘以該鎭所屬中取其本郡船所傍近之民三四十戶移劃船所以責守護之節行會本道從長指處事也邑鎭分界之後土地人民則屬之該鎭舟師船卒則移之遠面其所爲弊必如所陳而如是制置亦必有由令道臣論理便否仍具變通之方狀聞後稟處其一法聖漕倉有漕復米二千一百九十餘石而漕倉設置以來專屬本郡每年作夫時輪回分排於面里矣己酉分界之後無端移劃於興德茂長兩邑較諸稅納量減二斗零又無京雜費磨鍊故每石餘剩洽爲三斗而兩邑之捧果如本郡之已例利歸民間則固不當較計利害於彼邑此邑之民而今則不然以稅斛捧上以漕斛輸送這間羨餘都歸該邑之囊橐豈可以許多民沾漑之利遽作兩邑吏染指之資乎雖以該鎭言之捨此直納之本郡遠劃海運之他邑亦係民陰嚴飭道臣依前施行事也漕復米之移劃於興德茂長未知緣何委折而兩邑之民未蒙移劃之效本郡之民坐失舊有之利依前還屬事理卽然而本道之不卽變通似有所以此亦使之一體論理狀聞後稟處何如傳曰允
정조 22년
李書九以備邊司言啓曰順興府使姜忱上疏批旨內所陳皆有依據附陳尤是其中穀物之弊責在道臣與軍丁事令廟堂草記稟處虛錄奴貢事問于各該司一體草記騎步兵五等之依榮川例作爲兩等事特爲依施蔘保錢事劃屬面事令道臣從長論理狀聞附陳事令該曹稟處事命下矣取見其疏本則其一還弊本邑還上各穀合爲二萬二千四百九十石零分半分留而其中小米爲一千五百六十石零皮粟爲二千五百五石零合爲四千六十餘石以皮粟代正租以小米代大米未知創在何時而每當歉歲必以代捧耗上生耗數至於此而以至糶民而皆不願受頃在壬寅大無之歲論報上司以錢代捧輸納於密陽漕倉柒谷南倉而其後所捧比壬寅倍蓰殆近五千餘石一名所受將至二十餘石官民俱病以錢代捧厥有法禁臣不敢直爲仰請分付道臣及今區處事也本邑還弊其來許久而欲盡還作則民人輩只知見在穀之爲元穀不知本名色之爲何穀官執舊簿而强曰某穀之代爲某穀代捧之弊自昔已然而本邑尤其甚者中間減數之後滋殖復至此多在豐歲則實難變通而在歉年則稍易爲力如東沿無穀可濟之邑從附近轉輸仍以本邑之作錢移貿轉輸之代恐不無其道而石數多寡移貿便否有難遙度質言令道臣某條區處無失此時又或因此而不順民情反爲移疾則大非所以變通之意擧行後形止使之附陳於來頭捧未捧狀啓其一軍弊正軍與各保及雜名色之納布者一千五百五十七名而本邑元戶二千四百十四戶內除班戶等雜頉則實戶八百七十七一人兼數人之役者太半皆是而至於御保二名禁保一名束伍二名馬軍一名合六名壬子自榮川來水軍三名甲寅自比安來而水軍武學合九十九名則是屬於東萊水營者也東萊之於本邑相距爲六百三十餘里以布以錢輸送有弊緩急無恃水軍武學額數移送該營傍近諸邑而榮川比安所來之九名亦爲還送各其邑至若內奴一名寺奴十二名物故已久而無以充代徵族徵隣謂之里布巫女十四名半爲虛錄而斂村斂面謂之面錢此等之弊雖曰微細亦係民隱令該曹特爲蠲減事也六名陸軍之自榮川移送三名水軍之自比安移送者各還其各其邑之請不是異事而當初移送旣爲各其邑蘇殘之地則到今未見其蘇殘之實效遽又還責於災歲之殘邑則前之軫弊反似添苦此則令道臣參量道內軍額稍裕之邑及分送與還送間孰便孰否論報本司以爲消詳稟處之地東萊水軍武學之移送該營近邑夫誰曰不可而其間掣礙不無其端前此櫓軍一倂換定之論亦未免參差不行今不可遽然許施以致銷刻之歎此亦一體具意見論報之意分付道臣內寺奴之虛額與否問于各該司則本邑果有內奴一名而乃是餘奴婢云餘奴則隨頉許減例也而不爲懸頉責在本邑寺奴則比摠故該曹只憑比摠虛額有無無以知得云而以此事前後飭敎嚴截諄複雖在大變通之前道臣宜不敢泛忽而該邑此弊亦當入於矯救之中則有難逐邑而仰煩朝令以此分付至於巫女稅事不但名數之與曹案所載者多寡相左不報該曹而釐正仰煩宸聽名色屑越該府使姜忱推考何如傳曰允係是應旨之章問備分揀可也
정조 22년
李溏以禁衛營言啓曰本營騎士別將洪仁默身病甚重勢難察任改差何如傳曰允
정조 22년
李溏以御營廳言啓曰今十月十九日景慕宮辰拜時依兵曹節目集春營入直軍四十名新營入直別將李潤國領赴于訓鍊都監都領陣該入直哨官鄭弘哲率該哨標下軍七名仍直東營入直軍三十名除出入直把摠朴瀅率領宮大門外把守而竝待標信出用解嚴後各還本處入直之意敢啓傳曰知道
정조 22년
李溏以武臣堂上朔試射試官言啓曰今日試射時折衝尹處正無緣不參依承傳罷職何如傳曰允
정조 22년
掌令尹寅基校理金熙周正言尹涵修撰徐有聞洪受浩副修撰朴吉源嚴耆啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行七字刀割答三司曰不允四字刀割
정조 22년
掌令尹寅基正言尹涵啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
正言尹涵啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問其餘徒黨亦令嚴鞫處斷以折奸萌措辭見上答院曰不允
정조 22년
修撰洪受浩疏曰伏以臣空疎譾劣百不肖似而偏蒙陶鑄之化濫廁論思之列恩至渥也榮亦極矣豈敢更懷希冀有所僥求第臣有區區至切之懇欲陳則干冒是懼欲默則情理迫急趑趄囁嚅一日九回而每念古人日短之語輒怵然警恐不知其何以爲心也噫人孰無母子而豈有若臣者哉臣之鞠育於慈母之手于今五十年而何日非慈母之憂也飢甚倂日而得一藜藿則忘其口而食臣時雖隆沍而辦一裋褐則忘其身而衣臣式至今殘喘如縷而晝宵勤勞職臣之由詩所云恩斯勤斯者政若獨爲臣母子道也夫躬耕負薪之類皆能養其親皁隷下賤之母無不受其子養者臣則不孝無狀計拙理生獨被慈母之養而一未嘗致養於慈母子職莫效於負米親憂反貽於剪髮臣情到此其亦傷且慽矣況臣母今年七十有八矣備經艱窶素患勞瘁長在床褥氣息奄奄而菽水難繼滋補何望及釜之享固無可言維罍之恥尤當如何臣纔叨是職便控私懇極知其萬萬猥越而臣母澌綴之中每語臣曰吾今朝暮垂盡安敢望受汝一日之養耶病懷尤弱語輒嗚咽臣含淚傍聽方寸如裂若不及今陳情獲伸至願則將爲臣沒身大恨臣安得徒懷嚴畏之心而自阻孝理之下乎玆敢不避瀆擾仰千崇嚴伏乞聖慈俯垂矜諒特令選部畀臣一小邑得以便養則慈母餘生皆我聖主賜也臣無任云云省疏具悉疏辭下該曹稟處
정조 22년
吏曹啓目粘連觀此弘文館修撰洪受浩上疏則以爲臣之鞠育於慈母之手于今五十年而晝宵勤勞職臣之由臣則計拙理生一未嘗致養於慈母況臣母今年七十有八矣備經艱窶素患勞瘁而菽水難繼滋補何望特令選部畀臣一小邑得以便養亦爲白有臥乎所洪受浩之家貧親老菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 22년
戊午十月十八日辰時上御誠正閣諸承旨持公事入侍時行都承旨李晩秀行左承旨李書九行右承旨申耆右副承旨李溏同副承旨鄭東觀記事官金啓溫假注書李允謙記注官承膺祚記事官金履永以次進伏訖上曰大臣及來待諸臣入侍賤臣承命出傳與左議政李秉模水原留守徐有隣壯勇提調鄭民始兵曹判書李時秀壯勇大將趙心泰戶曹判書趙鎭寬偕入進伏訖耆讀奏黃海監司李義駿啓本月食圖畫上送事溏讀奏慶尙監司李義綱啓本安義縣定配罪人金得中還配事命分書判付訖仍命溏東觀先退秉模曰今日日氣猝寒聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰今日召見卿等專爲軍制事也初意則軍政旣始之矣竝與糴政而欲爲的決蓋軍與糴分屬則但有分門之嘆專屬則似或無弊日前兵判之言好矣而更思則雖以軍制一事日日來會尙未議定且中加之以糴政講究之方徒致可否紛紜之端不如先從一事就緖後爲之尙未晩矣糴政則姑置之只就軍制今日內斷然完決可也屬邑之各營京上納則一竝除之而出於軍者專屬華城減斗則依戶判議六斗軍爲五斗五斗軍爲三斗兒別武士永永革罷部衛之制依漢之㶚陵亭尉之例爲之其他少少條件各出意見詳細相議成節目以八可也井田亦自一方始爲先定制於軍政然後議及他事亦似無妨卿等之意何如今當別下傳敎矣秉模曰聖敎誠然矣然則今別無出擧條者矣時秀曰禁御兩營上番軍給代事不可不出擧條矣秉模曰臣意則以軍制事傳敎之書下恐或張大草記頭辭以筵敎載錄無妨矣上曰卿言好矣依此爲之而五邑作統法昭載節目中可也有隣曰減斗減額自今十月爲始乎上曰統計減數幾何有隣曰束伍與良丁減額合一千六百名矣上曰雉堞之兩雉相間者爲其矢力之相及也雖婦人女子足可發射於其間則其所守禦不必軍額之多入矣拂郞機亦多造置者耶心泰曰已造者亦云不少此後當次次造置矣有隣曰城丁軍老弱中女人則爲其幹家除頉只令常時納保男丁則依例組鍊乎上曰依此爲之可也上曰以唐冊防禁事旣有擧條批答而初不分付於使行云政院事豈不駭然乎當該坐直承旨卿其請罪也秉模曰向因重臣擧條批旨唐本書冊申禁之敎極其嚴截所當自政院招致司譯院官員廳傳敎而初不知委該院云當該承旨施以罷職之典何如上曰依爲之出擧條上曰軍制事卿其出擧條也秉模曰始興等五邑軍摠今旣竝屬華城矣以五邑所在正軍良保加抄外營入防軍十二哨其餘則竝充餉保每年收布合五千三百六十兩竝屬華城別爲儲置以備不時之需各司各軍門諸色軍保所納竝當給代而兵曹之有廳軍官及忠勳府之忠翊衛增減有無本自無常內司及各司奴婢數亦零星竝屬華城勿爲給代兵曹上番騎兵不過爲五十六名每年六當上番時閑漫各處減數量宜分排勿爲給代畿營巡牙兵及各邑保名色不甚夥多自京司給代於外衙門有關事體該道亦有從便區處之道云竝勿給代禁御兩營上番軍每哨各數人式減數排番則亦不當給代而不必使兩營俱減以畿內他邑所在禁營軍準御廳五邑軍數移作御廳軍禁營每哨各減三名以充其代餘數二百三十八名還屬禁營以爲收布需用之地如是磨鍊則給代實數當爲五千五百十二兩此則兵曹兼仕禁軍祿馬太價及關西小米作錢條與經費稍間就其中除出二千七百五十六兩竝均廳錢二千七百五十六兩準此數充給兒別武士一千名減額六斗軍減爲五斗四斗軍減爲三斗代以畿內傍近邑江都米三千石勅需米五千石合八千石每年耗條八百石移劃給代竝以此意分付於外營及各該軍門衙門京畿道臣何如上曰依爲之出擧條秉模曰前大司成李始源許遞傳敎誤以遞差書出於朝紙莫重傳敎如是誤書當該不察之承旨不可無警推考何如上曰依爲之出擧條秉模曰月食已過禮部回咨依例撰出正書安寶順付節使之行而文書修正似未及於拜表之前別定禁軍使之傳致於使行所到處何如上曰依爲之出擧條時秀曰西北年例卜定馬只令兵營及邊上守令備納而兩界監營初不擧論有非重事體之道且灣府所納卜定名色乃是自本道監營移去者也當此馬政苟簡之時不可無變通自明春爲始每年西北兩道監營亦依兵營例以可合御乘之馬具實預差來納事定式分付似好臣以此議于一提調則一提調亦以爲然故敢此仰達矣上曰一提調之意何如秉模曰提調所奏自有所據臣意亦以爲好矣上曰依爲之出擧條仍命退承史以次退出
정조 22년
戊午十月十八日未時上御便殿都承旨入侍時行都承旨李晩秀記事官金啓溫記注官金景煥金履永以次進伏訖上敎晩秀曰禮記手圈今將始謄而當刪處旣多未刪板本之譌訛者使原任直閣徐榮輔詳加精準而史漢中之見於通史者旣皆以刪去爲例則戴記之入於小學者亦當倣此皆令詳考付籤以入可也仍命退諸臣以次退出
정조 22년
行都承旨李晩秀坐行左承旨李書九坐行右承旨申耆坐左副承旨金翰東在外右副承旨李溏坐直同副承旨鄭東觀坐直注書金啓溫仕一員未差假注書呂東植仕直事變假注書韓永建仕
정조 22년
李晩秀啓曰明日展拜時承旨當爲備員左副承旨未差之代政官牌招開政差出待下批仍卽牌招何如傳曰允前望單子入之
정조 22년
李溏啓曰御營廳將官來言今日本廳軍兵日次私習云矣敢啓傳曰知道
정조 22년
傳于李溏曰侍衛軍兵毛具
정조 22년
承旨前望單子入之金翰東落點
정조 22년
鄭日泰奉命在外代以韓永建爲事變假注書
정조 22년
以禁衛營習陣單子傳于李溏曰日寒如此退行於後日次
정조 22년
以文臣朔試射試官望單子傳于李溏曰不緊置之
정조 22년
以守門將番單子傳于李溏曰近來門禁駭然行首守門將罰番
정조 22년
傳于李溏曰大臣備局堂上引見
정조 22년
李溏啓曰闕門留門法意何等嚴重而今日金虎門留門時代直宣傳官李玉鉉不待本院往復徑先許入事未前有萬萬駭然當該標信宣傳官所當重勘而本院請推之外無他可施之罰何以爲之敢稟傳曰生疎之宣傳官何以知之乎入直兵曹堂郞拿處守門將令兵判明日棍問草記可也
정조 22년
李溏以備邊司言啓曰臣於筵席伏奉下敎以華城軍民納米不齊之苦兒弱襲謬之弊特命減斗減額又以環華城五邑守令則兼守城將軍額則隷各軍門各衙門者非但名實之不副爲軫侵擾之多端所在軍摠竝令合屬於華城保伍蠲減之惠不啻漢代之豐沛兵衛拱護之規略倣皇朝之鳳陽均施之政制置之義誠不勝欽仰退與諸堂爛加商確華城軍保中納米六斗四斗者之各減一斗兒別武士一千名之全減依下敎擧行五邑軍摠一倂移屬而其中納布軍四百九十名束伍軍五百十名餘丁軍二百二十八名亦依下敎減額其餘軍制之釐正給代之區處自本司與壯勇內外使講究撰成節目以爲遵行之地何如傳曰允
정조 22년
李溏以備邊司言啓曰壯勇外營附近五邑軍兵合屬節目別單書入之意敢啓傳曰知道
정조 22년
李溏以備邊司言啓曰卽見慶尙監司李義綱狀啓則以爲本道今年各樣災頉合爲三萬五千八百七十六結五十三負一束原俵災一萬四千結外二萬一千八百七十六結五十三負一束特許準劃事請令廟堂稟旨分付矣本道農形始與湖西幾無異同終與湖南相爲伯仲而七月數次之雨又非兩湖之所及民情賴安遠勝初料而代播蠲稅之外諄復之敎偏及於移未食實之災慮或一夫之冤徵則其在對揚之道加請災結容或無怪而未免稍過代播九千七百十二結外劃給二萬結則比諸事目災一萬四千結加劃爲一萬五千七百十二結都合爲二萬九千七百十二結論以畓摠所劃之災不啻過於湖南亦自優於畿甸庶或均齊而方平以此分付何如傳曰允
정조 22년
李溏以義禁府言啓曰右副承旨李溏所啓批旨內日寒如此時囚保放待判堂出仕捧供照律可也事命下矣時囚罪人尹厚東趙有善等保放之意敢啓傳曰知道
정조 22년
右議政沈煥之疏曰伏以臣職叨匪據人固無似敢將循墻之義冀蒙褫鞶之恩而辭牘三徹微誠未格敦諭四降聖意逾勤旣有面諭之敎仍問簉朝之期臣震隕惶蹙無地自容跼高蹐厚云者豈足以諭臣今日之情哉噫天地之所以交泰者誠而已君臣之所以相孚者亦誠而已夫君臣之倫所以爲三綱五常之本而建于天地貫乎今古行之者一也不得容纖毫之虛僞臣雖至愚亦嘗聞斯義于先輩矣今於恩命之下不敢冒膺者其義有三焉人器之太不稱一也衰疾之不可强二也君綱將墜人紀將頹宗社有綴旒之形而僭妄之言無能仰格者三也夫以人器之不稱而冒膺衰疾之不可强而冒膺僭妄之言未能格天而猶敢冒膺者是皆不誠也自知其不誠而晏然承命豈臣愚忱之所敢圖者哉嗚呼向者庭請之批旨實出於聖心之至仁惻怛近而朝廷之臣遠而四方之群黎百姓凡有讀此批旨孰不感泣而悲殿下之心乎雖然宗社之托至重則聖躬不可以自輕也義理之防至嚴則私恩不可以苟全也而況難言之禍又隱於耳目之所不接思慮之所不及而國勢常有朝夕凜然之憂者乎此猶然矣至若批敎中數處句語決非臣等之所敢承聞者儘如聖敎則明年不知鑾蹕又御何處而又不知幾年海島變爲平陸而平陸將移爲城闉矣此臣所以憂懣弸中腔血自沸乃敢冒萬死而仰請聖批中四十五字反汗者也祗緣臣之誠不見孚於君父兪音逐靳危忱莫伸抑鬱徊徨寧欲退塡於邱壑而不敢復言當世之事也假使臣抗顔冒進於軒陛之前若夫所以仰籲於宸嚴者則其說無他念之在玆釋之在玆而已矣且況不稱之實難强之疾前後疏啓畢露無餘臣何敢多言哉伏乞天地父母特軫體諒之恩亟降鐫削之音仍治辜恩慢命之罪以垂不誠不忠之戒焉臣無任云云答曰省疏具悉卿懇卿之若此不亦過乎許久相持事面亦不可不顧卿須亟斷反汗之請俟少間卽起肅命仍傳于李溏曰此批答遣史官傳諭造朝當在何間知來
정조 22년
司諫柳畊掌令尹寅基校理金熙周修撰洪受浩副修撰嚴耆朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙魯追施孥戮之典措辭見上一行十四字刀割答曰不允五字刀割
정조 22년
司諫柳畊掌令尹寅基啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
掌令尹寅基啓曰請寢李汝節定配之命亟令王府嚴覈取服施以當律措辭見上請崔進吉依律處斷措辭見上答曰李汝節事亟停勿煩崔進吉事不允
정조 22년
司諫柳畊啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢竝令王府拿來設鞫嚴問其餘徒黨亦令嚴鞫處斷以折奸萌措辭見上答曰不允
정조 22년
戊午十月十九日午時上御便殿右副承旨入寺時右副承旨李溏假注書呂東植記注官承膺祚記事官金履永以次進伏訖上曰鑄字所待令文臣入侍可也賤臣承命出傳與檢校待敎沈象奎抄啓文臣權晙申絢曺錫中洪奭周偕入進伏上命下儀禮敎象奎等曰持出此冊精詳抄謄而別兼春秋亦同爲書出可也象奎等及履永先退命書草記批答訖命退承史以次退出
정조 22년
藥房提調李秉鼎副提調李晩秀啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
以輪對官望筒傳于申耆曰後日次待令
정조 22년
傳于李溏曰軍士房承旨入侍
정조 22년
以御營廳習陣單子傳于李溏曰後日次爲之
정조 22년
以柳師模金處巖囚單子判付內日寒如此放送爲良如敎
정조 22년
以金光秀囚單子判付內放送爲良如敎
정조 22년
宣傳官李勉植書啓臣於去夜二更量敬奉聖敎周行西北部各處坊曲審察流丐與貧寒之類是白如乎先往廣通橋東西幕流丐所接處則東幕爲六名西幕亦爲六名而俱是十餘歲童稚是白如乎姑無觸寒受傷之人是白遣所覆空石雖免風雨之慮是白乎乃所排甚薄齊呼濕冷所見矜悶每名空石二立式加給之意分付宣惠廳是白遣至於貧寒之類則未能一一採得是白乎乃只以臣所見數爻開錄于後是白齊傳曰近於見牛旣已執捉於摘奸令該堂題給米斗空石
정조 22년
別軍職朴思弼書啓臣於去夜三更量敬奉聖敎馳往敦義門外看審各處坊曲及街巷則時未徹漏路無人跡而行到崇禮門外盤松池邊有一流乞幕故喚起問之則只有兒童十三名而上庇下苴未能禦寒防濕故歸路馳詣宣惠廳謹傳下敎以空石優數出給之意分付而罷漏時轉進靑坡以南軍資監前江村諸處一一周察是白乎則所過閭里間多屋不蓋芧蘺不揷薪者而招見居人俱爲授衣掩體別無目前窮迫之狀是白遣仍到慕華館路逢一漢則衣服襤褸顯有凍餒之色故問其居住則在於月巖下而姓名則李有剛年紀則四十一歲而無父母妻子不能聊生云故觀其所居則只是三間草舍不蔽風雨將至頹圮生涯凡百全無餘地最是窮民之無告者誠爲可矜是白齊
정조 22년
宣傳官申義顯書啓臣於本月十九日夜二更三點量敬奉聖敎進往東大門外轉至往十里新村豆毛浦流乞遺棄兒及無衣之類一一審察是白乎則流乞段城內流乞晝則乞食於城外夜則還入城內故自來無造給店幕之事是白遣遺棄兒段遍行諸處一無所見是白遣往十里末村有一間斗屋不蔽風霜呼寒之聲聞於外故招其人而問之則以爲姜姓寡女年四十二云而中間得眼病廢明無所依賴只有十三歲兒子負柴於江村如得錢分則以爲糊口之資云是白乎旀見其所着則單衣百結見其居處則以空石數立爲衾席掩身是白齊
정조 22년
宣傳官趙文錫書啓臣於去夜二更量敬奉聖敎自敦化門前大路直下梨峴四巨里至永豐橋乞人幕考其數則爲十三人是白去乙問其寒不寒則所告內幕中小狹而不爲大段寒苦是白遣又從川邊至馬廛橋出大路到興仁門還至梨峴內屛門轉向黃橋壺洞栢洞蓮洞等處是白乎矣果未見流乞是白遣復往訓鍊院石橋是白乎則架家內有一小兒是白去乙問其年則爲十歲名則得伊是白遣問其故則渠母春間身死無所依托丐乞至此是白只使下隷携付於永豐橋是白遣自川邊仍向廣通橋上下兩處乞人幕計其數則各爲六名是白去乙問其寒苦則不無如干寒苦是如是白遣又至浮井洞幕計其數則爲十一名而問其寒苦則亦有如干寒苦是如是白乎旀回至宣惠廳招出書吏廣通橋乞人幕三處優給空石又於永豐橋乞人幕更爲廣造以給之意分付是白齊傳曰嚴飭之下訓鍊院近處有此摘奸以來者該捕將推考此後嚴飭昨年旣有飭敎以丁壯足可傭賃而糊口庇身之類屯聚者令賑廳摘發付之捕將期於區處
정조 22년
李溏啓曰城門留門何等嚴愼而今日興仁之門標信宣傳官不待本院知委徑先還閉來納標信事未前有萬萬駭然當該宣傳官所當重勘而本院請推之外無他可施之罰何以爲之敢稟傳曰令兵判嚴棍汰去此後各別嚴飭復或犯科該廳行首宣傳官嚴勘
정조 22년
申耆以禮曹言啓曰專經文臣殿講居不人禁推傳旨傳曰各於本司入直能誦後草記事命下矣卽接各其司擧案則本曹佐郞金初燮成均館典籍洪宗涉奉常寺參奉李覲吾權知承文院副正字李泳夏李鎭嵩俱爲能誦云矣敢啓傳曰出直可也
정조 22년
李溏以兵曹言啓曰景福宮衛將金顯瑞慶熙宮衛將朴亨梓素患痰癖之症當寒添劇時月之內無望供職俱爲呈狀乞遞輪番之任不可久曠竝改差何如傳曰允
정조 22년
李溏以兵曹言啓曰因政院啓辭金虎門留門時代直宣傳官徑先許入事批旨內生疎之宣傳官何以知之乎入直兵曹堂郞拿處守門將令兵判明日棍問草記可也事命下矣金虎門守門將金光秀依下敎決棍十度査問其委折則所告內以爲留門事體之嚴重豈敢不知而昨夜代直宣傳官入來時誤認以已有政院分付以致徑先許入之境罪死無惜更無可達云矣留門之時雖大臣卿宰非政院分付則毋得擅許出入自是法例而代直宣傳官之徑許入門揆以事體萬萬駭然臣之常時不能檢飭誠不勝惶恐俟勘而當該守門將金光秀特敎査問之下所供如是漫漶尤極可痛爲先汰去令該府拿問勘罪何如傳曰允
정조 22년
李溏以兵曹言啓曰卽伏見全羅兵使徐英輔狀啓則道內各邑束伍軍兵今秋官門聚點時別定將校探察則長城等二十八邑軍兵整齊進退鍊熟雲峯等十九邑雖不及於長城等邑僅爲成樣咸平等六邑軍兵間有老弱器械服色亦爲渝弊而應接生疎各該邑都次知座首捉致嚴棍云矣官門聚點係是詰戎之政則軍兵老弱器械服色渝弊俱極駭然執頉各邑當該守令竝從重推考何如傳曰允
정조 22년
李溏以兵曹言啓曰因政院啓辭興仁門標信宣傳官請勘事批旨內令兵判嚴棍汰去此後各別嚴飭復或犯科該廳行首宣傳官嚴勘事命下矣謹依傳敎當該宣傳官李漢極嚴棍十五度汰去之意敢啓傳曰聞其事實生疎所致亦旣嚴棍矣汰去則分揀可也
정조 22년
李溏以刑曹言啓曰內醫院啓辭內嶺南封進羅蔘漸不如古膠糊連付山家相混而今十月令納人蔘各別擇捧則亦多膠付糊縫之痕當捧二斤內僅僅捧納者爲一斤二兩二錢五分退却爲十四兩七錢五分御藥事體何等嚴重前後關飭不啻申明而道臣不能十分擇封其在警勵之道不可只令改納而止慶尙監司李義綱罷職領納差使員星州牧使李敬魯拿問處之當該審藥從重科治何如傳曰允此時嶺南道臣何可輕遞爲先推考可也事命下矣謹按律文則大明律對制上書詐不以實條有曰詐不以實者杖一百徒三年審藥鄭楠秀依此律決杖一百後黃海道康翎縣定配所卽爲狎送之意敢啓傳曰知道
정조 22년
記注官金景煥狀啓臣於本月二十日午時量敬奉聖批馳往傳諭于京畿果川下北面上加次里議政府右議政沈煥之所住處則以爲臣罪重逋慢恩大寬假絲綸每攀汗淚交瀉歷日震惶莫省所圖又敢猥陳一疏悉披肝膈之懇恭俟鈇鉞之誅矣卽伏奉批旨史官臨傳諭之以若此不亦過乎責之以事面不可不顧臣戰恐慙悚自訟僭妄之無所逃罪也嗚呼君臣之倫首列於天經地紀之中尊卑有位而禮義以持之夫臣之事君也苟不由乎禮義則非所以敬其倫也臣雖至愚亦粗聞君子之緖論何敢慢禮而毁義以事我殿下哉今者聖諭屢降而尙不敢趨承頑然如木石之無知者蓋其中有咫尺之所守而竊恐禮義之防自臣而壞之則其爲欺君負國之罪有大於辜恩慢命之科矣而況狗馬之賤疾亦無時日蠢動之勢雖伏承下詢及於簉朝之期而不知所以仰對伏地隕越惟俟嚴勘云矣臣則仍爲復路緣由竝以馳啓爲白臥乎事是良爾銓次善啓向敎是事
정조 22년
兵曹判書李時秀疏曰伏以臣之父子兄弟偏被天地雨露之恩自頂至踵一飮一啄皆殿下賜也惟闔門長幼日夕攢祝而已有何祈願之事更煩黈纊之聽而人紀所重禮經所載區區至懇猥此陳聞念臣官廁卿列年踰五旬臣祖臣父香火之托傳在臣身而緣臣不孝未有子姓每念似續怵然而懼先臣平日以臣弟臣晩秀之子光愚俾臣子之今旣長而冠矣閭巷匹士之似此情懇亦皆籲聞于朝得以繼存聖人造命無物不遂臣雖不足備數以我殿下眷遇先臣之德意豈不有以曲加恩慈成就其後事哉伏乞聖上俯賜諒察特命該曹照例許施以垂造化終始生成之澤不勝幸甚臣無任云云答曰省疏具悉卿之請懇特爲許施
정조 22년
禮曹參判金勉柱疏曰伏以臣猥膺專對之命今已辭陛行將出疆矣瞻望雲天益切戀結之忱仍伏念臣旣銜命遠出則臣所叨春官貳卿之任不可因仍虛縻玆敢援例陳懇伏乞聖慈俯賜鑑諒亟令該曹卽速改差千萬幸甚臣無任云云答曰省疏具悉疏辭下該曹稟處
정조 22년
修撰徐有聞疏曰伏以臣猥膺行臺之任纔已銜命辭陛矣所帶館職不宜虛縻伏乞聖慈亟命照例遞改以安私分焉臣無任云云省疏具悉疏辭下該曹稟處
정조 22년
掌令尹寅基校理金熙周副校理趙得永正言金和鍾修撰洪受浩副修撰嚴耆朴吉源啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行九字刀割答三司曰不允六字刀割
정조 22년
正言金和鍾啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
吏曹啓目粘連觀此禮曹參判金勉柱上疏則以爲臣旣銜命遠出則臣所叨春曹佐貳之任不可因仍虛縻亟令該曹卽速改差亦爲白有臥乎所春曹佐貳之任出疆之臣本無仍帶往來之例似當許遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 22년
戊午十月二十日辰時上御便殿左承旨入侍時行左承旨李書九記事官金啓溫記注官金景煥承膺祚以次進伏訖上曰今日亦爲來會於籌司耶書九曰節目昨旣啓下而五邑守令之兼帶衛將一事與外使相議多有掣礙處矣上曰衛將之稱與營將之爲堂上官五邑倅之爲縣令縣監者似不可爲之如關北端川等邑雖曰堂下兼營將而端川猶是府使窠堂上堂下之通瀜差送者亦不可引以爲例退與外使指一爛商詳考北道已例以爲稟處之地可也命退承史以次退出
정조 22년
戊午十月二十日午時上御便殿都承旨入侍時行都承旨李晩秀記事官金啓溫記注官金景煥承膺祚以次進伏訖上曰禮記圈處寫役待畢下令諸文臣分掌爲之可也仍命退承史以次退出
정조 22년
戊午十月二十日午時上御便殿軍士房承旨入侍時右副承旨李溏記事官金啓溫記注官金珍恪承膺祚以次進伏訖命溏書公事判付訖上曰昨夜城門留鑰之不請還閉果何故而已爲査問耶溏曰三更時自政院卽爲微稟而中間遲滯云矣命書傳敎曰昨夜因日寒分送宣傳官於城內外使之摘奸不能庇身街路呼凍之類矣敦義門宣傳官出去之後夜深則當爲微稟還閉而今聞承旨則微稟中官掩滯以致留鑰至放鑰之時者豈成說乎當該中官罪關軍法該門所管卽訓局下訓局習陣日嚴治無一言皁白者難免其責兵曹判書亦爲推考入直承傳宣傳官爲先汰去溏曰昨日大臣擧條間有疊書落字原擧條今方改付標以入臣之矇然捧入萬萬惶悚當該注書所當重勘而本院請推之外無他可施之罰何以爲之乎上曰推考可也出擧條命退承史以次退出
정조 22년
行都承旨李晩秀病行左承旨李書九坐行右承旨申耆坐直左副承旨鄭尙愚坐右副承旨李溏坐直同副承旨鄭東觀奉命在外注書金啓溫仕一員未差假注書呂東植仕直事變假注書韓永建仕
정조 22년
李溏啓曰來二十五日朝參日次矣敢稟傳曰停
정조 22년
傳于申耆曰左承旨牌招
정조 22년
以賓廳講書人員望單子傳于李溏曰日寒如此講書不緊皆令退去其中柳葉箭十巡能射十矢者討飯早喫後待令而試官則仍用
정조 22년
傳于李溏曰來待諸臣入侍
정조 22년
右議政沈煥之敦諭去就之節誠大矣卿之所執予誠莫之曉焉士大夫優游不迫樂爲之仕者有宋爲然而在道拜殿學士引疾不至者范純仁也由藩爲參政屢章不至者崔與之也召以給事而不至者胡安國也待以閣銜而不至者劉宰也其所以不至者俱有本末或病或情或義各執所執綽有據依若卿者於斯數者無一之可執而屛處江干閱月跨節未知於古有之否卿大官也其去其就四方皆視以爲準卿何乃不念及於此至若反汗之請自引之端當悉在面剖時到今豈有逡巡之更言者乎玆遣承宣與之偕入仍傳于申耆曰此敦諭同副承旨傳諭于右議政仍與偕入
정조 22년
宣傳官柳得源書啓臣於去夜初更量敬奉聖敎進詣敦義門外則江村有火光是白去乙急往見之則西部新水鐵里居良人林潤培爲名漢年六十三本來至貧至窮僅不至流丐之境而旣無子女夫妻兩人構接草屋四間僅僅資生矣初昏忽然失火於廚間盡爲燒燼而幸免焦爛是白乎乃情境極甚矜惻是白遣轉向舊水鐵里廣興倉土亭里黑石里甕幕孔德里軍資監回至右秀峴利泰院崇禮門外則蓮池邊有流乞幕故計其數則爲十三名是白遣幕中所排空石一一看審是白乎則渠等所告內近仍日寒自宣惠廳優數出給故姑無大段觸寒受傷云云是白遣轉向慕華館時八牌字內路邊有一流丐女彷徨呼寒故問其委折則昏憒耳聾言語難通渠但云本是咸鏡道端川女至貧無依日前流丐至此云故所見怜慘使之付接流乞幕仍令宣惠廳空石優給之意分付是白遣盤松坊鍮洞四巨里路邊又有老漢只着單衫單袴叫寒呻吟是白去乙詳問其委折是白乎則所告內年踰七十且無妻孥無家無依已至多年今至此境云云故問其姓名則全卜晩是如是白齊
정조 22년
以飢乞不能疪身糊口夜中彷徨呼寒於道路者摘奸宣傳官柳得源書啓傳于李書九曰予固否德旣不能使吾民不飢不寒則雖近於鄭僑徒知慈母之政其可避嫌任其宛轉道路乎先從城內外摘奸卽投醪之意令賑堂招致書啓中三名給米斗空石襦衣後草記令廟堂行會三南除非丁壯足堪傭賃資活以外羸癃脆殘之老弱依京師例各別收恤而字恤典則法令如今之年亦可申明一體嚴飭如是而不勤奉行者責在營邑當有別般考察之擧莫犯先甲之諭
정조 22년
有政吏批行判書金文淳參判李敬一參議任希存行右承旨申耆進以李祖承爲禮曹參判尹得孚爲大司成禁府都事李鼎圭氷庫別檢林沔浩相換鄭尙愚爲承旨兼大司成單尹得孚
정조 22년
兵批判書李時秀病參判柳誼入直進參議閔昌爀參知柳師模病右副承旨李溏進護軍金勉柱副護軍李始源李趾永竝單付
정조 22년
兵曹口傳政事以趙重明爲忠壯將劉彦臣爲武兼
정조 22년
李溏以舟橋司言啓曰舟橋結船吉日令日官池景喆推擇則今十月二十二日卯時爲吉云當日臣文淳率都廳李文喆出往始役之意敢啓傳曰知道
정조 22년
李溏以兵曹言啓曰來十一月初一日大駕詣景慕宮齋宿初二日冬享大祭親行時何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之而禁衛營鄕軍停番矣敢稟傳曰訓局步軍十三哨馬兵五哨禁軍五番隨駕禁衛營率訓局餘軍三哨御營軍三哨本營騎士留陣可也
정조 22년
李溏以兵曹言啓曰依下敎罪人洪命福注文島充定軍役待城門開定驛子押送之意敢啓傳曰知道
정조 22년
李溏以義禁府言啓曰保放罪人尹厚東還囚議處照律趙有善還囚捧供之意敢啓傳曰知道
정조 22년
申耆以賑恤廳言啓曰別軍職朴思弼宣傳官李勉植申義顯等城內外流丐窮民摘奸書啓傳曰近於見牛旣已執捉於摘奸令該堂題給米斗空石事命下矣東部寡女姜召史米四斗空石十立西部李有剛米四斗空石十立良人申大順米四斗空石十立北部良人趙兀味米四斗空石十立童子高興麟米三斗空石十立合米一石四斗空石五十立題給之意敢啓傳曰知道
정조 22년
同副承旨鄭東觀狀啓臣於本月二十一日巳時量敬奉敦諭馳往傳諭于京畿果川縣下北面上加次里議政府右議政沈煥之所住處則以爲臣卽伏蒙聖恩特遣近密之臣諭以去就之節歷數宋明諸臣辭官之事而仍責臣以無可執之義至若反汗之請自引之端當在面剖時爲敎臣伏奉丹綸讀未盡紙惶汗浹背益不知措躬之所也噫臣之所請反汗之事苟不大關於宗社奠安之計倫綱扶植之方而又或有損於聖上德業之盛大光明則何敢冒死仰籲至再至三若不畏鈇鉞之嚴乎平生所執以事我殿下者不過是討亂賊明義理一二事而捨此則亦無所爲臣故耳況夫不可受而冒受則傷於禮薄物猶然況朝廷之大官乎可守而不能守則失於義細節猶然況去就之大防乎不待臣言之畢而伏想聖明已俯燭之矣且臣宿疾遇寒闖作實無自强之望則今伏承偕入之命尤增震恐隕越之私恭俟嚴勘以彰辜恩逋命之罪云矣臣則旣承偕來之命姑爲仍留緣由竝以馳啓事云云判付卿何若此面對則當有詳說卿之拜相今爲幾日矣而尙處江外無意幡然國體也事面也寧有是乎卿疏反汗之請初雖牢拒急於勉出至以面剖爲說則卿又何若是固執乎卽起登途事爾其更爲傳諭期於偕入
정조 22년
申耆以賑恤廳言啓曰宣傳官趙文錫流丐窮民摘奸書啓傳曰嚴飭之下訓鍊院近處有此摘奸以來者該捕將推考此後嚴飭昨年旣有飭敎以丁壯足可傭賃而糊口疪身之類屯聚者令賑廳摘發付之捕廳區處事命下矣發遣本廳郞廳城內外流丐幕中摘發其丁壯足可傭賃者則合爲四名故分付捕廳使之區處之意敢啓傳曰知道
정조 22년
申耆以賑恤廳言啓曰飢乞不能庇身糊口夜中彷徨呼寒於道路者摘奸宣傳官柳得源書啓傳曰予固否德旣不能使吾民不飢不寒則雖近於鄭僑徒知慈母之政其可避嫌任其宛轉道路乎先從城內外摘奸卽投醪之意令賑堂招致書啓中三名給米斗空石襦衣後草記令廟堂行會三南除非丁壯足堪傭賃資活以外羸癃脆殘之老弱依京幾例各別收恤而字恤典則法令如今之年亦可申明一體嚴飭如是而不勤奉行者責在營邑當有別般考察之擧莫犯先甲之諭事命下矣書啓中失火人林潤培米五斗空石十五立襦衣一領流丐全卜晩端川女人合二名各米四斗空石十立襦衣一領合米十三斗空石三十五立襦衣三領題給之意敢啓傳曰知道
정조 22년
吏曹啓目粘連觀此弘文館修撰徐有聞上疏則以爲臣纔已銜命辭陛矣所帶館職不宜虛縻亟命照例遞改亦爲白有臥乎所玉署緊任出疆之臣本無仍帶往來之例似當許遞是白乎矣經幄之臣所帶遞仍當否事體不輕臣曹不敢擅便上裁何如判付啓依回啓施行爲良如敎
정조 22년
禁府啓目珍山前郡守趙有善原情云云問目內辭緣泛稱遲晩刑推得情何如判付啓除刑推議處爲良如敎又啓目向前尹厚東矣本府議啓內觀此所供金起三之瞞人取馬應役還退拒納公物越獄逃躱雖甚無狀當初賣馬已涉可駭末後棍治尤係法外而不卽決放加笞仍囚終至致死之境究厥罪狀誠極痛駭以此照律罪杖一百收贖告身盡行追奪永不敍用私罪奉敎依允爲旀功減一等爲良如敎
정조 22년
刑曹啓目寧海申思良獄事三尺至嚴一律難貸依前啓目速捧結案夬施當律何如判付啓守法之論固然而傍照於比律曲譬於斷例則貸死或可謂之一道更令未收議諸堂論理回啓爲良如敎
정조 22년
掌令尹寅基校理金熙周副校理趙得永正言尹涵修撰洪受浩副修撰嚴耆朴吉源啓曰請寢鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行十四字刀割答三司曰不允七字刀割
정조 22년
掌令尹寅基正言尹涵啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
正言尹涵啓曰請金甲島爲奴罪人克觀更令王府設鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問其餘徒黨亦令嚴鞫處斷以折奸萌措辭見上答院曰不允
정조 22년
戊午十月二十一日辰時上御便殿來待諸臣入侍時右副承旨李溏假注書呂東植記注官金景煥承膺祚壯勇提調鄭民始壯勇大將趙心泰以次進伏訖上敎民始曰昨日門鑰事誠駭然矣卿亦聞之乎民始曰本營例以此等事只通於大將故臣則未及聞知矣上曰軍制節目釐改處果已修正乎民始等曰其中有未及議定者故姑未修正矣上曰卿等須從長爛議善爲成出而斯速下送俾卽頒布之地可也上曰左承旨入侍出榻敎賤臣承命出傳行左承旨李書九進伏上曰右副則出去速捧擧案以入而試官則以入直摠府堂上兵曹堂郞及軍士房承旨爲之也溏先退上曰右相之尙不出仕豈不過乎若過數月則必當以年迫爲言今則當送偕來矣民始曰至今引義誠過矣而若又以年迫爲言則尤爲過矣命書傳敎曰政官牌招開政上曰泮長今當差出而前泮長事物論以爲如何民始曰互相自是辭說不一未可的知而近來士習漸不如古師儒之長不得其人則其所檢飭誠爲不易矣上曰鑄字所待令文臣入侍可也景煥承命出傳與檢校待敎沈象奎抄啓文臣曺錫中偕入進伏上命下周禮敎象奎等曰持出此冊從速抄謄而凡例善爲成出可也命退諸臣以次退出
정조 22년
戊午十月二十一日午時上御春塘臺軍士房承旨入侍時右副承旨李溏假注書呂東植記注官金景煥承膺祚以次進伏訖上曰試官及射員皆令除肅拜入來卽爲發射也賤臣承命出傳與都摠管鶴林君焴兵曹參判柳誼兵曹佐郞申溆偕入進伏上曰僉知中樞府事鄭學畊金處漢試官加差下出榻敎賤臣承命出傳與僉知鄭學畊金處漢偕入進伏上命宰樞執鼓諸武臣以次應射訖修入試記上曰十矢以上人待令優等人劉彦臣趙重明招入可也彦臣重明承命進伏庭下敎彦臣曰爾是誰之後裔而居何處宣傳官任聖皐承敎問回奏曰玉川府院君劉敞十三代孫而居淸安云矣上曰何年登科而經何實職薦則何薦乎聖皐曰甲辰登科而未經實職只爲軍門薦則無之云矣上曰若爲堂上則願否何如聖皐曰若陞資則未經實職而直爲堂上云矣上曰爾以軍門出六乎聖皐曰只有司果加資而未及出六云矣敎重明曰爾是誰之後裔而薦則何薦聖皐曰渠之曾祖以原從功臣爲萬戶而薦則部薦云矣上曰若陞資則是爾所願乎聖皐曰若爲堂上則當落職云矣仍命書傳敎曰賓廳講書代以射藝意在考勤慢而柳葉箭十巡居首御營哨官劉彦臣四十二矢待窠口傳除實職武兼趙重明三十七矢入格騎芻二中爲實職中居首忠壯忠翊將中作窠口傳擬入其餘三十七矢入格御營哨官鄭臣弼訓鍊主簿黃勉基各內下筒介一部三十矢以上七人各內下弓矢一部二十矢以上十五人各內下弓箭一部十五矢以上七人各內下箭竹一百箇十矢以上一人內下箭竹五十箇騎芻二中一人內下弓一張一中二人各內下箭竹一百箇賜給未滿十矢二人不可以一時得失知之後中日時更試十巡以矢數草記事分付仍命以次頒賞敎曰趙重明之代以劉彦臣擬入事分付該曹也命退諸臣以次退出
정조 22년
行都承旨韓晩裕牌不進行左承旨李書九病行右承旨申耆坐左副承旨金啓洛坐直右副承旨鄭尙愚坐直同副承旨李溏坐注書金啓溫仕直一員未差假注書李泳夏仕事變假注書韓永建仕
정조 22년
傳于鄭尙愚曰都承旨入侍
정조 22년
承旨前望單子入之韓晩裕金啓洛落點
정조 22년
李溏啓曰次對筵說毋得過三日自是定式而今月十九日次對筵說尙不修納當該注書推考何如傳曰分揀未幾又復犯科極爲可駭當該注書拿問嚴處
정조 22년
呂東植拿處代以李泳夏爲假注書
정조 22년
傳于申耆曰守令未差之代令該曹口傳差出待下批當日辭朝
정조 22년
吏曹口傳政事以申大謙爲伊川府使
정조 22년
鄭尙愚啓曰都試優等人請令該曹稟處卽各道通行之規而卽伏見慶尙右兵使安橚馬兵都試啓本則請令廟堂稟處有違格例原啓本還下送使之改修正上送而該兵使不可無警推考何如傳曰允
정조 22년
傳于鄭尙愚曰兵曹郞廳有闕代令該曹口傳差出
정조 22년
吏曹口傳政事以金履永爲兵曹正郞
정조 22년
兵曹口傳政事行護軍李晩秀單付
정조 22년
申耆以司饔院監膳提調意啓曰漁夫貢人等呼訴內冬節已屆魚族深入設網屢日勢難捉得將至闕供之境云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代捧可也
정조 22년
申耆以內醫院提調意啓曰關東封進人蔘前後申飭非止一再而今番十月令納人蔘今日臣與諸醫官各別擇捧則當捧十四斤四兩內所捧爲九斤十兩二錢退却爲四斤九兩八錢御藥事體何等嚴重而道臣不能十分照察退却之數雖曰比昨年少減而猶爲夥然且以所捧者觀之全體之眞品絶罕數枝之糊付太多其在警勵之道不可只令改納而止江原監司洪仁浩罷職領納差使員襄陽府使柳憲周令該府拿問處之當該審藥移法司科治何如傳曰前伯威令所及今年蔘政甚嚴云何必點退竝卽捧上此草記勿施可也
정조 22년
鄭尙愚以備邊司言啓曰興陽縣監林漢浩上疏批旨內出自經幄敷陳精詳不負特簡之意甚可嘉也言催科之厲民以盡分指證蔽一言曰切實朝家之心上往來商度者卽此也爾言先獲第當益爲留神陳起加耕緩稅事邑民勒定牧屬事令廟堂草記稟處事命下矣取見其疏本則其一山原林藪隙地播耕之民俱是至窮之類而一入新起連責結稅則所收無以當所納故不欲播藝今若使陳起加耕之法姑爲停罷退其年限俾於其間隨宜墾耕則必有實效徐待曠土之盡入耕菑瘠地之變爲膏腴量宜執卜事也陳起加耕之緩其年限其在損益之義何所靳惜而近來此法日漸蕩然三年蠲稅之後還爲入陳輪回不已虛實莫辨倂與法典所載之限而許其闊狹則實未知其爲可大抵營邑莫不以多給新災盡減舊頉爲要務而從古良制亦未嘗不嚴爲之防限不然何爲而有罪吏罪民之法乎且念欲退加耕之稅限則必均行諸路而後可以信令以今紊亂之田政恐愈紊亂今姑置之其一道陽面卽牧場地而民戶屬於本縣見充軍伍者爲一千一百三十名年前太僕寺爲念牧民之弊一倂代頉之意嚴飭故已爲頉給二百四十名而一從牧官之言盡頉牧丁則本邑軍役之民皆入場內如斗之邑傍開逋逃之藪則幾何不爲徒擁虛簿之歸乎其在一視之義宜有參酌之道事也問于司僕寺則各牧場之困於侵擾罔有紀極將至難保之境一自年前自本寺行關釐正之後牧民稍有更生之意而牧官之比本邑疲殘莫甚本邑之視牧場便同贅肉巡營則每不免右本邑而抑牧官其所代頉亦不無次次還侵之漸未及代頉者亦無一一代頉之望云邑民牧民均一民也決不可一毫偏重偏抑而天下之事不出於勢牧官之於守令强弱自異守令亦豈盡恝視牧民而其勢自有親疎厚薄之別巡營則尤豈有扶抑之心而其勢又不得不先邑民而後牧民該寺雖有大臣提擧其實一該司也其勢亦不得隨事請罪摠而論之可矜者牧民以其釐正申飭之未久故該倅所陳有若祛牧弊添邑弊而雖以所陳者言之千餘名軍伍僅頉二百餘名則其所盡頉可謂俟河之淸而一年二年所謂已頉者之還定卽是灼然之勢也雖然有本寺焉有道臣焉往復共濟自有其道不必自廟堂徑定處斷以此意分付該寺該道何如傳曰允
정조 22년
鄭尙愚以兵曹言啓曰昨日武臣賓廳講書代試射未滿十矢二人謹依傳敎今日中日試射時更試柳葉箭十巡則武臣兼宣傳官許浣貫一中邊六中守門將金有玉邊二中之意敢啓傳曰許浣分揀金有玉聞是六兩遠射抄啓云亦爲分揀此後以遠射諸道抄啓除職者朔試射時柳葉箭雖未滿四矢勿爲決棍措語草記事定式可也
정조 22년
鄭尙愚以兵曹言啓曰今十月十五日專經武臣居不人禁推傳旨傳曰明日中日貫革十巡未滿四矢草記事命下矣今日中日試射時貫革十巡試取則都摠府都事柳聖台宣傳官李玉鉉趙文錫內乘金煐訓鍊院僉正高漢祿氷庫別提黃處坤訓鍊都監把摠金兌鍾俱已滿四中通禮院引儀吳亨喆三中之意敢啓傳曰知道已滿四矢以上分揀吳亨喆果何許者講則居不昨又自不今又未滿四矢可謂文質無當令兵判棍問草記可也
정조 22년
鄭尙愚以兵曹言啓曰本曹草記專經武臣居不人今日中日柳葉箭十巡試取事批旨內知道已滿四矢以上分揀吳亨喆果何許者講則居不昨又自不今又未滿四矢可謂文質無當令兵判棍問草記可也事命下矣謹依傳敎通禮院引儀吳亨喆決棍十度査問其來歷則所告內以爲渠以忠淸道文義出身部將仕滿末仕陞六爲引儀而講則本不嫺習射藝則今月十二日落馬傷臂不能彎弓嚴問之下無辭可達云矣雖循例朔試射亦有才落之規況特敎試藝之下講射俱不其不勤肄習可知不可棍治而止汰去何如傳曰汰去則分揀可也
정조 22년
鄭尙愚以訓鍊都監言啓曰東營集春營入直御營廳鄕軍出番代依例以本局軍替直事自該廳草記蒙允矣東營軍五十名集春營軍五十名各其將官率領來十一月初一日爲始與御營廳軍替代輪回入直之意敢啓傳曰知道
정조 22년
鄭尙愚以御營廳言啓曰禁衛軍停番間弘化集賢銅龍建陽等門入直將官軍兵以御營廳替直事命下矣來十一月初一日本廳鄕軍與禁衛軍當爲替代入直而東營集春營則依例以訓局軍替代何如傳曰允
정조 22년
司諫柳畊掌令尹寅基校理金熙周副校理趙得永修撰洪受浩副修撰嚴耆朴吉源啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行八字刀割答三司曰不允六字刀割
정조 22년
司諫柳畊啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘從黨亦令嚴鞫處斷以折奸萌措辭見上答院曰不允
정조 22년
報恩縣監尹悌東疏曰伏以臣猥荷錫類之恩獲遂專城之養今至半年之久凡係甘瀡之需寒煖之具何處而非吾君之恩也何物而非吾君之賜也母子相對攢手祝天恩山德海何以報答湯火夷險唯期殫竭第伏念臣以才識則極鹵劣以踐履則至疎淺百里便養縱伸反哺之私忱九重宵旰莫副求牧之盛念重以災荒溢目接濟束手日夕震惶若隕淵谷不意詢瘼之衷特下陳疏之命辭敎惻怛必欲幽隱之上達言路恢廣至使芻蕘之畢陳臣於是仰以體憂恤之聖意俯而察咨怨之民情凡有一弊一瘼之足以祛害而有補者則臣何敢趑趄囁嚅以犯不言之辜哉第臣待罪之邑素稱閑僻之區如干民弊非曰無之營邑消詳可以釐正者則臣何敢仰煩而至於列邑之大弊巨瘼以臣孤陋茫未聞知雖或聞知亦難矯救敢以目下一二條件仰塞明旨自犯草率冞增死罪噫還穀之弊其來久矣臣伏讀年前所下御製發問策題上自頭䐉下至枝葉毋論巨細錙銖擧皆照燭於淵鑑之下則今使臣極言竭論亦不外乎聖策中發問者顧何以稱塞其萬一耶然而於其衆瘼之中擧其最急而宜祛者則卽各衙門還穀之名色也蓋還耗取用非古也一自用耗之後各衙門之穀簿甚多而名色隨繁盡分半分之條目此穀彼穀之去來不勝其紛紜四等勘簿之際某倉之加下者劃以他倉此倉之虛留者充以他穀朝錄而暮移春來而秋去準折作米則虛實相蒙邑例代捧則穀名相換文簿之眩亂奸猾之幻弄皆從此出公穀以之耗縮民財以之暗奪思之至此寧不駭歎前後公車之章廟堂訏謨之策亦非不明言而熟論一番整頓尙此寥寥臣未知何故也至若分留之法將爲水旱之備而近來留庫至爲尠少每當賙賑之時輒致匱竭之歎東西移轉官民凋弊此無他衙門之名旣多故惟事分給之利而不念留置之道噫昔之糶糴將以益民今之糶糴反以斂民故毋論京外轉相慕倣巡營而有巡營之穀兵水營而有兵水營之穀鎭堡州郡亦多有之其所徵捧之嚴急百倍於公穀則剝割生民之膏血者正指此等處而言也他道姑捨雖以淸州一邑言之兵營所置賑恤廳云者卽不過營屬輩賙賑之資則其所設置不甚大事而年年添補今至屢千餘石而抄出數面使之專當受食則一戶所受殆至六七石而營屬之操切與他自別穀品之精實又異他穀而至於所受之物則亦非所納之穀故毒痛偏及於殘民逃散相續於他境近因備局及巡營行會雖有移劃於各邑者而元數則乃至於四千七百石排巡之許多爲弊之猶痼不言可知而本牧又有所謂補隷庫此非舊例卽去庚子年所創出者而以米租三百餘石謂之庫還盡分取耗補用於官隷輩路需之資當初本意雖出於官民兩便之道臣未知庫還一出之後本州下隷更無橫侵於百姓之弊乎橫斂則無異於前日而創出無前之庫還俾開斂民之蹊逕分捧之際精麤互換徵督之時囚繫相仍石數之添分色落之加捧勢所必至而民益受病吏尤交橫其所禁斷在所不已凡此弊端皆非朝家之所知而若究弊源專由於各衙門穀名之未罷而然也今若以許多名穀簿皆付一倉而分留收捧一依義倉規例發賣價本亦從詳定定式而勿論此道彼道會外穀名之如淸州營邑者一倂釐正則實爲八路生民之萬幸牙山貢津倉亦爲七邑之大弊蓋七邑之境旣非沿海又非深峽則田稅穀物不得不都聚於貢津倉浦而民人輩所居遠則爲數百里近不下百里擔負輸來艱辛勞苦較甚於他邑之民而近年以來無前之弊滋甚呼冤之說載路故詳探其由則皆以爲領運差員專任於牙山故七邑之民殆不能聊生云浦所旣在於該縣則穀物之捧上漕船之領運勢當以該縣監主管而不爲輪回積年主張則下輩之威喝無異上司穀簿之舞弄便作利竇防約再徵之弊無所不至而此猶餘事先以麤米移充於稅納之穀後以高價勒徵於列邑之民所謂稅米則雖極精實倂爲點退俾不得納怨讟朋興蕩敗相繼噫彼殘民何以支保稅納法意何等嚴重而反作此輩年年牟利之資思之及此寧不痛歎他道漕倉之事例臣雖未知而忠州可興倉則例以各邑守令輪定領納故主管不專於該邑而捧上自至於平均今此貢津倉亦依此例恐合事宜竝令廟堂講究便否從長稟處斷不可已也且臣伏見奴婢事備局回啓下者臣不勝憂歎之至今此奴婢卽八路通同之切瘼痼弊也李宗燮之疏臣未得見雖未知說弊之如何而臣請溯源而悉陳之臣自待罪北邑時熟知其冤心常隱惻及莅本縣奴婢輩十百爲群以此呈訴者無日無之至謂以一婦含冤五月飛霜則況萬婦含冤豈無一年之旱乎其言甚悲其情至矜朝家之於奴婢已燭其冤鬱之狀故前後軫恤從便釐革非止一再初則減奴貢爲一疋半婢貢爲一疋而乙亥釐正時減奴貢爲一疋婢貢爲半疋甲午釐正時婢貢一切全減元定額數勿令加減而且於丙申御極之後卽有內寺推刷革罷之命繼以有將欲大加釐正之敎絲綸一下誠意惻怛爲奴婢者莫不感激流涕顒竢成命而有司之臣不善對揚白地冤徵猶復如前年過百歲不懸故頉生未數朔竝係納布括生産充老故之法徒歸虛文徵隣族比貢摠之弊去而益甚繡啓臺章前後相續說弊則易救弊則難一年二年矯救無策此其故何哉人情之好貴而惡賤如好生而惡死至賤之名莫如奴婢而內寺奴婢尤有甚焉假令爲奴婢者初無一半分弊端而一聞其名看作醜辱況此一入貢案之後子子孫孫永無頉免之道元額漸縮貢摠無減一名寺奴九族蕩敗於是乎男不得娶女不得嫁百家之村若有一奴則東隣西舍不通水火驅逐而後已故其中狡黠者欺其隣族乘夜逃躱遠入他鄕永爲良民疲劣者婚姻路阻生産永絶或於百里外絶遠之地欺誣過婚而非久現露則其家驚遑不日逐送此豈非天地間一大冤鬱而在所必伸者乎今之所以貢案充數者不過是族之族隣之隣前後妻良女之所生渾入其中而尙患不足半是虛名及其徵貢之際色頭輩巧作名目百般推斂而加括無路充數沒策則一人或當三四族之貢其勢不得不窮窮則必逃天下寧有是哉此乃三百餘州爲奴婢之切骨之冤恨而通同之痼弊也雖以本縣論之奴貢每口元貢錢二兩三錢役價錢三錢婢貢則雖曰除減而又有每一口役價三錢之名色而年年督徵則不可謂全減也況其奴婢散在於他道他邑而逃故過半故其貢錢無處徵出爲頭目者白地替當則中間自官不忍坐視其白徵名以欠貢條木二同餘疋自備準納矣至辛亥年推刷時雖有新加現之優數査得以充元貢而査得者旋卽遠走或稱身故侵隣侵族又復如前至丙辰年奴婢等不勝冤苦至於呈營呈官斂錢七百兩每年折其利以備上納而如是之際自致騷擾其爲弊端不一而足則宜乎奴婢輩之日訴而不止者也此弊若不及今釐革則實爲至冤悶至矜惻而決不可仍置者也諺曰揚湯止沸不如去薪凡救弊之道若不拔本塞源只是破東補西則纔祛一弊復生一弊牽架度日竟無長策臣意以爲自今永罷奴婢之名竝爲良民不曰某曹某寺之奴而必曰保人役人六十而老除隨列而代頉一如良役之爲則彼爲奴婢者必將歡天喜地自以爲永脫罟攫長歸衽席逃者可返隱者可現男婚女嫁生齒日繁不待他求厥數有餘矣此不過祛其惡名假以樂地在經費無損於渠輩爲德卽今日導揚和氣之一端伏願聖明淵然深思亦令廟堂商確可否劃卽釐改使億萬生靈以爲人人蹈舞世世攢祝焉臣濫廁法從之列旣蒙特授之恩一自赴任之日冞切圖報之忱略擧民邑之一二爲弊者以冀聖明之照察而至於奴婢貢白徵之事素所惻傷必欲一陳者久矣今當求言之日不覺衷情之轉激玆敢不避嚴畏細陳於黈纊之下伏乞聖明勿以人而廢其言臣無任云云省疏具悉三條所陣卽目下民隱切膚之瘼而爾能說弊救弊俱有意見許令廟堂草記稟處
정조 22년
戊午十月二十二日辰時上御便殿都承旨入侍時行都承旨李晩秀記事官金啓溫記注官金景煥記事官金履永以次進伏訖上曰三禮圈處皆有義例儀禮則禮文大節皆欲收入故與他手圈凡例有異周禮則疊出者頗多令諸文臣詳考付籤以入可也命書榻敎曰王大妃殿進御加味養胃湯自今日停止命退承史以次退出
정조 22년
戊午十月二十二日午時上御便殿左副承旨入侍時左副承旨鄭尙愚假注書呂東植記注官金景煥承膺祚以次進伏訖上曰承旨之病今則差勝否尙愚曰少可矣上曰本營提調已爲入來乎尙愚曰已爲入來矣命書傳敎曰政院番次苟簡都承旨聞有實病與偕來進去承旨許遞前望單子入之待下批牌招察任上曰新除授承旨中罷散人敍用出榻敎上曰伊川雖似閑邑而詗盜等節多是劇務各別擇擬之意諭於吏判可也命退承史以次退出
정조 22년
戊午十月二十二日未時上御重熙堂右副承旨入侍時右副承旨鄭尙愚假注書呂東植記注官金景煥承膺祚以次進伏訖上曰新除承旨皆已入來否尙愚曰左副則似當入來云而都承旨則不爲入來云矣上曰提調已爲出去乎尙愚曰軍制節目今方核準而當於夕間出去云矣上曰各別精準俾勿漏誤之意言之也命退承史以次退
정조 22년
行都承旨韓晩裕病行左承旨李書九病行右承旨申耆坐左副承旨金啓洛坐直右副承旨鄭尙愚緣故出同副承旨李溏坐直注書金啓溫仕一員未差假注書李泳夏仕直事變假注書韓永建仕
정조 22년
申耆啓曰兼大司成尹得孚除拜後過三日不爲出肅事甚未安依定式推考警責仍卽牌招何如傳曰允
정조 22년
以京畿監司李在學啓本罪人柳台佐通津府到配事判付內啓下義禁府爲旀飭已施放送爲良如敎
정조 22년
以京畿監司李在學啓本罪人金孝建豐德府到配事判付內啓下義禁府爲旀飭已施放送爲良如敎
정조 22년
以黃海監司李義駿啓本罪人林德瑞殷栗縣到配事判付內啓下刑曹爲旀放送爲良如敎